|  |
| --- |
|  |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts; dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025.gada 27.martā** | **Nr. GND/2025/222** |
|  | **(protokols Nr. 8; 60.p.)** |

**Par Gulbenes novada pašvaldības 2025.gada 27.marta iekšējā normatīvā akta Nr.GND/IEK/2025/7 “Gulbenes novada pašvaldības autoceļu (ielu) fonda komisijas nolikums” izdošanu**

Kā jau zināms, 2023.gada 1.janvārī stājās spēkā jaunais Pašvaldību likums, paredzot jaunu pašvaldību darbības regulējumu. Gulbenes novada pašvaldība (turpmāk – Pašvaldība) ir veikusi nepieciešamās darbības ārējo normatīvo aktu harmonizēšanai atbilstoši Pašvaldību likuma noteikumiem, cita starpā arī uzsākot darbu pie iekšējo normatīvo aktu sakārtošanas.

Pašlaik Gulbenes novada domes Autoceļu (ielu) fonda komisijas (turpmāk – komisija) darbības tiesiskais pamats ir Gulbenes novada pašvaldības domes 2009.gada 10.septembrī apstiprinātais iekšējais normatīvais akts “Gulbenes novada domes Autoceļu (ielu) fonda komisijas nolikums” (protokols Nr.9, 21.§), kurš izdots gandrīz pirms 15 gadiem. Ņemot vērā minēto, komisija ir detalizēti pārskatījusi spēkā esošo komisijas nolikumu, apzinot nepieciešamos grozījumus gan no tiesiskā viedokļa, gan no praktiskās līdzšinējas darbības pieredzes, precizējot noteiktas procedūras un noformējot nolikumu atbilstoši normatīvo aktu sagatavošanas noteikumu prasībām.

Ievērojot Ministru kabineta 2009.gada 3.februāra noteikumu Nr.108 “Normatīvo aktu projektu sagatavošanas noteikumi” 140.punktā paredzēto regulējumu (atbilstoši kuram grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma, proti, šādā gadījumā sagatavo jaunu noteikumu projektu), komisija ir sagatavojusi nevis grozījumu projektu spēkā esošajā komisijas nolikumā, bet gan jaunu iekšējā normatīva akta projektu “Gulbenes novada pašvaldības autoceļu (ielu) fonda komisijas nolikums”, kas apstiprināts komisijas 2025.gada 5.marta sēdē (protokols Nr.2, 1.punkts).

Saskaņā ar Pašvaldību likuma 50.panta pirmo daļu pašvaldības dome un pašvaldības administrācija iekšējos normatīvos aktus izdod likumā noteiktajā kārtībā.

Valsts pārvaldes iekārtas likuma 72.panta pirmās daļas 2.punkts nosaka, ka Ministru kabinets, Ministru kabineta loceklis, atvasinātas publiskas personas orgāns vai iestādes vadītājs izdod iekšējos normatīvos aktus pats pēc savas iniciatīvas savas kompetences jautājumos. Savukārt atbilstoši minētā likuma 73.panta pirmās daļas 1.punktā paredzētajam regulējumam publiskas personas orgāns un amatpersona savas kompetences ietvaros var izdot iekšējos normatīvos aktus par iestādes, iestādes izveidotās koleģiālās institūcijas vai struktūrvienības uzbūvi un darba organizāciju (nolikums, reglaments).

Ņemot vērā minēto, pamatojoties uz Pašvaldību likuma 50.panta pirmo daļu, Valsts pārvaldes iekārtas likuma 72.panta pirmās daļas 2.punktu un 73.panta pirmās daļas 1.punktu, Ministru kabineta 2009.gada 3.februāra noteikumu Nr.108 “Normatīvo aktu projektu sagatavošanas noteikumi” 140.punktu, kā arī Attīstības un tautsaimniecības komitejas ieteikumu, atklāti balsojot: ar 13 balsīm "Par" (Ainārs Brezinskis, Aivars Circens, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Gunārs Ciglis, Intars Liepiņš, Ivars Kupčs, Mudīte Motivāne, Normunds Mazūrs), "Pret" – nav, "Atturas" – nav, "Nepiedalās" – nav, Gulbenes novada pašvaldības dome NOLEMJ:

1. IZDOT Gulbenes novada pašvaldības 2025.gada 27.marta iekšējo normatīvo aktu Nr. GND/IEK/2025/7 “Gulbenes novada pašvaldības autoceļu (ielu) fonda komisijas nolikums”.
2. UZDOT Gulbenes novada Centrālās pārvaldes Mārketinga un komunikācijas vadītājai lēmuma 1.punktā minēto iekšējo normatīvo aktu triju darbdienu laikā pēc tā stāšanās spēkā publicēt Gulbenes novada pašvaldības tīmekļa vietnē [*www.gulbene.lv*](http://www.gulbene.lv).

Gulbenes novada pašvaldības domes priekšsēdētājs A.Caunītis